宿蔣山
作者：周紫芝
朝代：宋

paragraphs: 薄遊踐初心，寓宿便晚靜。
山空秋有聲，人寂夜更永。
華鯨催曉色，有客動深省。
焚香禮大士，杖策上危嶺。
黄金明窣堵，妙音生佛境。
眼窮天無盡，地轉江萬頃。
緬懷梁武帝，問法昔造請。
識師鳥巢中，道契言自領。
會令天龍宫，金碧粲絕頂。
我來脩法供，汲水具乳茗。
願同桑下留，覧勝畢餘景。
還從天際歸，悠然理烟艇。